《和张仲山寄酒》
宋代·冯时行

兵厨盎盎孚盈缶，怜我十年青濮口。
投醪分惠继以诗，诗更分香过於酒。
酒瓶诗卷堕我前，顿使幽栖添二友。
朝吟直到屋翻日，夜醉不觉山衔斗。
也知庭内无留难，扫除弊事如挥帚。
龟陵千里数万家，谁不高擎加锁手。
公余退食多燕衎，一斗百篇困何有。
余波借与草木春，况是江头钓鱼叟。
更烦遣骑日联翩，暖热缙云先马走。

作者简介：冯时行（1100—1163）宋代状元。字当可，号缙云，祖籍浙江诸暨（诸暨紫岩乡祝家坞人），出生地见下籍贯考略。宋徽宗宣和六年恩科状元，历官奉节尉、江原县丞、左朝奉议郎等，后因力主抗金被贬，于重庆结庐授课，坐废十七年后方重新起用，官至成都府路提刑，逝世于四川雅安。著有《缙云文集》43卷，《易伦》2卷。